Torre Ebrí

La torre Ebrí, torre d'Ebrí o torre de la Serra Alta, situada en el terme municipal d'Alcalà de Xivert (Baix Maestrat, País Valencià), és una torre de guaita a una altura sobre el nivell del mar de 499 metres, que formava part del sistema d'alerta i vigilància costanera del Regne de València. És una de les tres fortificacions defensives costaneres de la Serra d'Irta, junt amb la Torre Badum (altra torre de guaita) i la Torre Nova (actualment en ruïnes). Des de la Torre Ebrí s'albira Peníscola, Alcalà de Xivert, gran part de la Plana d'Orpesa-Torreblanca, la serra del Desert de les Palmes i tot el paisatge d'Alcossebre. Història Els orígens de la torre semblen remuntar-se al segle xvi, quan les incursions barbaresques van obligar a construir aquestes defenses perquè s'hi pogués avisar les poblacions del litoral mediterrani que, en major o menor mesura, venien sofrint atacs que afectaven les poblacions costaneres amb botins i captius, pels quals demanaven després rescats elevats. En les Ordinacions sobre protecció i custòdia del litoral valencià de Bernardino de Cardenas, duc de Maqueda de 1554, de Vespasiano Gonzaga de 1557 i de Vespasiano Manrique de Lara y Gonzaga, comte de Paredes, de 1673, apareix mencionada com a torre de la Serra Alta. Igualment és anomenada així el 1870 per la Comissió de reconeixement de torres de costa. Arquitectura Aquesta torre està construïda de maçoneria de pedra menys la porta d'accés i el matacà que són de carreus. Té planta circular de 5,5 metres de diàmetre en la base i 5,05 metres de diàmetre en la part més alta, perfil lleugerament troncocònic, i s'eleva fins a 8,5 metres d'alçada. El gruix de les parets és d'1 metre a la base i 0,5 metres al cim. En el seu interior, actualment buit, s'observen les restes de dues plantes, la inferior sense una funció clara i, la superior, a 5 metres d'altura, a la qual s'accedia mitjançant escales de mà per una porta amb llinda protegida per un matacà, que servia d'habitatge als torrers i que està coberta per volta de maçoneria amb una obertura per a accedir a la coberta. Aquesta torre presenta un deteriorament considerable: el contorn de l'obertura d'accés a la planta baixa presenta despreniments, l'obertura del sostre deixa passar la pluja a l'interior i en el parament s'observen clots i escletxes. Galeria fotogràfica Referències i notes Bibliografia Arnau i Vallina, Joaquim; Sanz i Sancho, Joan V.; Iturat, Joaquim. El patrimoni arquitectònic gaspatxer. Alcalà de Xivert: Associació d'Amics de Mainhardt, 2001. ISBN 84-923793-3-2. Brau Piñana, Francisco; Meseguer Folch, Vicente «Las torres vigía de la costa del Maestrat. Estado actual y propuesta de actuaciones básicas para su restauración y conservación» (en castellà). Centre d'Estudis del Maestrat, núms. 57-58, oct-des 1996, p. 62-65. ISSN: 0212-3975. Manrique de Lara y Gonzaga, Vespasiano. Ordinacions tocants a la custodia y guarda de la costa maritima del Regne de Valencia. Impresses en València: per Geroni Vilagrasa, 1673 [Consulta: 28 abril 2016]. Sanz de Bremond y Frigola, Manuel «Colón, Cardona, Ebrí (Apellidos en el Maestrazgo)». Centre d'Estudis del Maestrat, núms. 41-42, gen-juny 1993, p. 109-124. ISSN: 0212-3975. Enllaços externs «Torre de Ebrí» (en castellà). Fitxa BIC's / Ficha BIC's. Conselleria de Cultura, Educació i Esport. [Consulta: 28 abril 2016]. «Torre de Ebrí» (en castellà). Biblioteca. Direcció General de Patrimoni Artístic. Conselleria de Cultura, Educació i Esport. [Consulta: 28 abril 2016].